CELEX: 32018D0820
Language: hr
Date: 2018-05-31 00:00:00
Title: Provedbena odluka Komisije (EU) 2018/820 оd 31. svibnja 2018. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (priopćeno pod brojem dokumenta C(2018) 3222)

4.6.2018   
            
            
               HR
            
            
               Službeni list Europske unije
            
            
               L 137/27
            
         PROVEDBENA ODLUKA KOMISIJE (EU) 2018/820
   оd 31. svibnja 2018.
   o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora
   
      
         (priopćeno pod brojem dokumenta C(2018) 3222)
      
   
   (Vjerodostojan je samo tekst na nizozemskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno točku 2. treću podtočku njezina Priloga III.,
   budući da:
   
               (1)
            
            
               Direktivom 91/676/EEZ nastoji se zaštititi vode od onečišćenja uzrokovanog nitratima iz poljoprivrednih izvora, među ostalim mjerama, ograničavanjem primjene stajskoga gnojiva na zemljište. Ako država članica namjerava godišnje dopustiti količinu gnojiva po hektaru koja je drugačija od one navedene u točki 2. drugoj podtočki prvoj rečenici Priloga III. toj direktivi, tom se količinom ne smije dovesti u pitanje ostvarivanje ciljeva Direktive 91/676/EEZ i ona se mora opravdati na temelju nepristranih kriterija, kao što su dugotrajno razdoblje rasta i usjevi s visokim stupnjem potrošnje dušika. Tu opravdanost ispituje Komisija.
            
         
               (2)
            
            
               Komisija je 8. prosinca 2005. donijela Odluku 2005/880/EZ (2) o odobravanju odstupanja koje je zatražila Nizozemska u skladu s Direktivom 91/676/EEZ u svrhu dopuštanja primjene stajskoga gnojiva pašnih životinja do granične vrijednosti od 250 kg dušika po hektaru godišnje na poljoprivrednim gospodarstvima s najmanje 70 % travnjaka.
            
         
               (3)
            
            
               Komisija je 5. veljače 2010. donijela Odluku 2010/65/EU (3), kojom je izmijenjena Odluka 2005/880/EZ, a odstupanje produljeno do 31. prosinca 2013.
            
         
               (4)
            
            
               Komisija je 16. svibnja 2014. donijela Provedbenu odluku 2014/291/EU (4). U toj je odluci Nizozemskoj odobreno odstupanje u skladu s Direktivom 91/676/EEZ kako bi se dopustila primjena stajskoga gnojiva pašnih životinja na poljoprivrednim gospodarstvima s najmanje 80 % travnjaka do granične vrijednosti od 230 kg dušika po hektaru godišnje za poljoprivredna gospodarstva na južnim i središnjim pjeskovitim tlima i na laporastim tlima te do granične vrijednosti od 250 kg dušika po hektaru godišnje za poljoprivredna gospodarstva na drugim tlima. Odstupanje se 2016. odnosilo na 19 564 poljoprivredna gospodarstva, što odgovara iznosu od 47 % ukupne neto poljoprivredne površine u Nizozemskoj.
            
         
               (5)
            
            
               Nizozemska je 31. siječnja 2018. Komisiji podnijela zahtjev za obnovu odstupanja za razdoblje od 2018. do 2021. na temelju točke 2. treće podtočke Priloga III. Direktivi 91/676/EEZ.
            
         
               (6)
            
            
               Nizozemska provodi, u skladu s člankom 3. stavkom 5. Direktive 91/676/EEZ, program djelovanja na čitavom državnom području.
            
         
               (7)
            
            
               U nizozemskom zakonodavstvu kojim se provodi Direktiva 91/676/EEZ uključeni su standardi primjene dušika i fosfata.
            
         
               (8)
            
            
               Na temelju podataka koje su dostavila nizozemska tijela, u razdoblju od 2012. do 2015. broj grla stoke i svinja u Nizozemskoj povećao se za 2,3 % odnosno 0,8 % u odnosu na razdoblje od 2008. do 2011. U istom se razdoblju broj peradi u Nizozemskoj povećao za 2,4 %. U nizozemskom su zakonodavstvu od 2006. (5) utvrđena ograničenja broja svinja i peradi. Štoviše, u nizozemskom se zakonodavstvu od siječnja 2015. (6) zahtijeva da se odgovarajući udio viška gnojiva iz sektora mljekarstva preradi. Usto je u Nizozemskoj upravo uveden sustav prava proizvodnje fosfata za stoku u sektoru mljekarstva (7). Svim se tim mjerama nastoji spriječiti onečišćenje vodnih tijela.
            
         
               (9)
            
            
               Upotreba dušika iz stajskoga gnojiva u razdoblju od 2012. do 2015. u Nizozemskoj iznosila je 416 000 tona, što predstavlja smanjenje od 4,4 % u odnosu na razdoblje od 2008. do 2011. (8) Upotreba dušičnoga kemijskoga gnojiva u Nizozemskoj u razdoblju od 2012. do 2015. povećala se za oko 4,3 % u odnosu na razdoblje od 2008. do 2011. (9)
               
            
         
               (10)
            
            
               Prema znanstveno utemeljenim podacima koje su dostavila nizozemska tijela, za klimu u Nizozemskoj tipične su ravnomjerno raspoređene padaline tijekom godine i relativno uzak godišnji raspon temperatura, što pogoduje dugom razdoblju rasta trave od 250 dana godišnje.
            
         
               (11)
            
            
               Štoviše, informacije koje su dostavila nizozemska tijela u kontekstu prethodnog odstupanja odobrenog Provedbenom odlukom 2014/291/EU upućuju na to da to odstupanje nije dovelo do pogoršanja stanja nizozemskih vodnih tijela. Primjerice, koncentracija nitrata u vodi koja napušta područje korijena na praćenim gospodarstvima obuhvaćenima odobrenjima smanjila se od 2006. te je 2015. i 2016. prosječno iznosila manje od 50 mg/l.
            
         
               (12)
            
            
               Podaci koje je na temelju članka 10. Direktive 91/676/EEZ dostavila Nizozemska pokazuju da su za razdoblje od 2012. do 2015. na približno 88 % postaja za praćenje podzemnih voda u Nizozemskoj zabilježene srednje vrijednosti koncentracije nitrata niže od 50 mg/l te da su na 79 % tih postaja za praćenje zabilježene srednje vrijednosti koncentracije nitrata niže od 25 mg/l. Podaci pokazuju i da su za razdoblje od 2012. do 2015. na 99 % postaja za praćenje površinskih voda u Nizozemskoj zabilježene srednje vrijednosti koncentracije nitrata niže od 50 mg/l te da su na 96 % tih postaja za praćenje zabilježene srednje vrijednosti koncentracije nitrata niže od 25 mg/l. Podaci upućuju na stabilan trend ili opadanje koncentracije nitrata u podzemnim i površinskim vodama u odnosu na razdoblje od 2008. do 2011. Bez obzira na to, u razdoblju izvješćivanja od 2012. do 2015. 60 % slatkih voda bilo je eutrofično, 13 % potencijalno eutrofično, a 27 % nije bilo eutrofično.
            
         
               (13)
            
            
               Nakon razmatranja zahtjeva Nizozemske u skladu s točkom 2. trećom podtočkom Priloga III. Direktivi 91/676/EEZ te s obzirom na šesti nizozemski program djelovanja i iskustvo stečeno odstupanjem propisanim Provedbenom odlukom 2014/291/EU, Komisija smatra da količina stajskoga gnojiva pašnih životinja koju je predložila Nizozemska, koja odgovara iznosu od 230 kg dušika po hektaru godišnje na poljoprivrednim gospodarstvima s najmanje 80 % travnjaka na južnim i središnjim pjeskovitim tlima i na laporastim tlima te iznosu od 250 kg dušika po hektaru godišnje na poljoprivrednim gospodarstvima s najmanje 80 % travnjaka na drugim tlima, neće dovesti u pitanje ostvarivanje ciljeva Direktive 91/676/EEZ ako Nizozemska ispuni određene stroge uvjete te ako je to opravdano na temelju objektivnih kriterija.
            
         
               (14)
            
            
               Nizozemska bi trebala osigurati da se pritisak na vodna tijela kao posljedica sve većeg broja grla stoke i povezane proizvodnje gnojiva ne povećava. U tu bi svrhu Nizozemska trebala osigurati da se ukupna proizvodnja gnojiva, s obzirom na dušik i fosfor, ne poveća iznad razine iz 2002. Stoga bi se novim zakonodavstvom kojim se provodi šesti nizozemski program djelovanja trebala pružiti obvezujuća gornja granica za proizvodnju gnojiva koju se ne smije prekoračiti te na koju se po potrebi može pozvati u odnosu na pojedinačne poljoprivrednike.
            
         
               (15)
            
            
               Odobrenja za pojedinačne poljoprivrednike podliježu određenim uvjetima kojima se nastoji osigurati gnojidba na razini poljoprivrednoga gospodarstva na temelju potreba usjeva te smanjenje i sprečavanje gubitaka dušika i fosfora u vodu. Ti bi zahtjevi stoga trebali uključivati zahtjeve za uspostavu plana gnojidbe na razini poljoprivrednoga gospodarstva, bilježenje prakse gnojidbe u knjige gnojidbe, provođenje povremene analize tla, primjenu zelenog pokrova zimi nakon kukuruza, usklađenost s posebnim odredbama za preoravanje trave, neprimjenjivanje gnojiva prije preoravanja trave, uzimanje u obzir doprinosa mahunarki prilikom gnojidbe te neprimjenjivanje fosfata iz umjetnih gnojiva na zemljište.
            
         
               (16)
            
            
               U provedbi politike upravljanja gnojivom u Nizozemskoj, uključujući usklađenost s Provedbenom Odlukom 2014/291/EU, posljednjih je godina došlo do poteškoća, što je dovelo do situacije u kojoj postoji zabrinutost zbog mogućih prijevara. Ta iznimna situacija zahtijeva od Nizozemske da pojača svoja nastojanja u sprečavanju prijevara u provedbi politike u području gnojiva. Iako su u okviru šestog programa djelovanja već predviđene mjere kojima se nastoji ojačati kontrolu i inspekcije s ciljem poboljšanja sveukupne usklađenosti s pravilima nizozemske politike u području gnojiva, za postizanje djelotvorne provedbe i potpune usklađenosti potrebna su dodatna nastojanja. Ta bi nastojanja trebala uključivati uspostavu pojačane provedbene strategije, uzimajući u obzir i odredbe Direktive 2008/99/EZ Europskog parlamenta i Vijeća (10). Strategija bi se trebala temeljiti na neovisnoj ocjeni usklađenosti s propisima o nizozemskoj politici u području gnojiva te bi trebala sadržavati posebne mjere kojima se nastoji dalje jačati inspekcije i kontrole te jasnu metodologiju za uspostavu kazni i sankcija koje su u dovoljnoj mjeri odvraćajuće. Stoga je opravdano ograničiti trajanje odstupanja na način da istječe 31. prosinca 2019. kako bi se Nizozemskoj omogućilo da u potpunosti provede pojačanu provedbenu strategiju. Nizozemska može podnijeti zahtjev za novo odstupanje za naredno razdoblje u skladu s točkom 2. trećom podtočkom Priloga III. Direktivi 91/676/EEZ.
            
         
               (17)
            
            
               Direktivom 2000/60/EZ Europskog parlamenta i Vijeća (11) utvrđuje se sveobuhvatan, prekogranični pristup za zaštitu voda organiziran oko područja riječnih slivova s ciljem postizanja dobrog stanja europskih vodnih tijela. Smanjenje količine hranjivih tvari sastavni je dio tog cilja. Odobravanjem odstupanja na temelju ove Odluke ne dovode se u pitanje odredbe Direktive 2000/60/EZ i ne isključuje da mogu biti potrebne dodatne mjere kako bi se ispunile obveze koje iz te direktive proizlaze.
            
         
               (18)
            
            
               Direktivom 2007/2/EZ Europskog parlamenta i Vijeća (12) utvrđuju se opća pravila za uspostavljanje infrastrukture za prostorne informacije u Uniji za potrebe politika Unije u pogledu okoliša te politika ili aktivnosti Unije koje mogu utjecati na okoliš. Ako je primjenjivo, prostorne informacije prikupljene u kontekstu ove Odluke trebale bi biti u skladu s odredbama te direktive. Kako bi se smanjilo administrativno opterećenje i povećala dosljednost podataka, Nizozemska bi se prilikom prikupljanja potrebnih podataka u skladu s ovom Odlukom trebala, prema potrebi, koristiti informacijama dobivenima u okviru integriranog administrativnog i kontrolnog sustava uspostavljenog u skladu s poglavljem II. glavom V. Uredbe (EU) br. 1306/2013 Europskog parlamenta i Vijeća (13).
            
         
               (19)
            
            
               Mjere predviđene ovom Odlukom u skladu su s mišljenjem Odbora za nitrate osnovanog u skladu s člankom 9. Direktive 91/676/EEZ,
            
         DONIJELA JE OVU ODLUKU:
   Članak 1.
   Odstupanje
   Odstupanje koje je dopisom od 31. siječnja 2018. zatražila Nizozemska kako bi se dopustila primjena veće količine dušika iz stajskoga gnojiva pašnih životinja na zemljištu od one predviđene u točki 2. drugoj podtočki prvoj rečenici Priloga III. Direktivi 91/676/EEZ odobrava se u skladu s uvjetima utvrđenima u ovoj Odluci.
   Odobravanjem odstupanja na temelju ove Odluke ne dovode se u pitanje odredbe Direktive 2000/60/EZ.
   Članak 2.
   Područje primjene
   Ovo se odstupanje primjenjuje na poljoprivredna gospodarstva s travnjacima za koje je izdano odobrenje u skladu s člankom 6.
   Članak 3.
   Definicije
   Za potrebe ove Odluke primjenjuju se sljedeće definicije:
   
               1.
            
            
               „poljoprivredno gospodarstvo s travnjacima” znači svako gospodarstvo na kojemu je najmanje 80 % površine dostupne za primjenu gnojiva prekriveno travom;
            
         
               2.
            
            
               „pašne životinje” znači stoka (uz iznimku teladi za klanje), ovce, koze, konji, magarci, jeleni i vodeni bivoli;
            
         
               3.
            
            
               „poljoprivredno zemljište” znači površina u vlasništvu ili najmu poljoprivrednika ili ona kojom upravlja poljoprivrednik na temelju zasebnog ugovora u pisanom obliku i za koju poljoprivrednik ima izravnu upravljačku odgovornost;
            
         
               4.
            
            
               „trava” znači trajni travnjak ili privremeni travnjak koji kao takav postoji manje od pet godina;
            
         
               5.
            
            
               „plan gnojidbe” znači izračun planirane upotrebe i dostupnosti hranjivih tvari;
            
         
               6.
            
            
               „račun gnojidbe” znači bilanca hranjivih tvari koja se temelji na stvarnoj upotrebi i potrošnji hranjivih tvari;
            
         
               7.
            
            
               „južna i središnja pjeskovita tla” znači tla navedena kao južna i središnja pjeskovita tla u okviru nizozemskog zakonodavstva kojim se provodi Direktiva o nitratima;
            
         
               8.
            
            
               „laporasta tla” znači tla navedena kao laporasta tla u okviru nizozemskog zakonodavstva kojim se provodi Direktiva o nitratima.
            
         Članak 4.
   Opći uvjeti za odstupanje
   Odstupanje se odobrava uz sljedeće uvjete:
   
               1.
            
            
               Nizozemska je dužna pratiti količinu proizvedenoga gnojiva te osigurava da se proizvodnja gnojiva na nacionalnoj razini s obzirom na dušik i fosfor ne poveća iznad razine iz 2002. godine koja je iznosila 504,4 milijuna kg dušika i 172,9 milijuna kg fosfata.
            
         
               2.
            
            
               Nizozemska uspostavlja pojačanu provedbenu strategiju kojom se nastoji ojačati usklađenost s pravilima o nizozemskoj politici u području gnojiva te osigurati da se sve informacije koje upućuju na neusklađenost djelotvorno prate.
               Pojačana provedbena strategija uključuje najmanje sljedeće elemente:
               
                           (a)
                        
                        
                           neovisnu ocjenu razine i opsega slučajeva namjerne neusklađenosti s nacionalnim pravilima za gnojivo. Tu bi procjenu trebala izvršiti nadležna nacionalna tijela odgovorna za inspekcije nacionalnih pravila za gnojivo zajedno s nadležnim nacionalnim tijelima odgovornima za istragu i progon kršenja koja su kaznene prirode;
                        
                     
                           (b)
                        
                        
                           utvrđivanje područja rukovanja i upravljanja gnojivom s većim rizikom od namjerne neusklađenosti s nacionalnim pravilima za gnojivo;
                        
                     
                           (c)
                        
                        
                           jačanje kapaciteta za inspekcije i kontrole, koji je barem jednak iznosu od 40 % kapaciteta koji je potreban za inspekcije na terenu poljoprivrednih gospodarstava s travnjacima obuhvaćenih odobrenjima iz članka 10. stavka 2., uključujući nasumične inspekcije, te bolju usmjerenost tog kapaciteta na rizična područja rukovanja i upravljanja gnojivom;
                        
                     
                           (d)
                        
                        
                           jasnu metodologiju za uspostavu kazni i sankcija koje su u dovoljnoj mjeri djelotvorne, razmjerne i odvraćajuće.
                        
                     
         Pojačana provedbena strategija uspostavlja se i dostavlja Komisiji najkasnije do 30. rujna 2018. te se, po potrebi, preispituje na temelju nalaza do kojih se došlo u kontekstu mjera iz točaka od (a) do (d).
   Članak 5.
   Zahtjevi za odobrenje
   1.   Poljoprivrednici na poljoprivrednim gospodarstvima s travnjacima mogu nadležnim tijelima podnijeti zahtjev za godišnje odobrenje za primjenu stajskoga gnojiva pašnih životinja koje sadržava najviše 230 kg dušika po hektaru godišnje za južna i središnja pjeskovita tla i laporasta tla ili najviše 250 kg dušika po hektaru godišnje za druga tla.
   2.   Pri podnošenju zahtjeva iz stavka 1. podnositelj prilaže pisanu izjavu o ispunjavanju uvjeta utvrđenih u člancima 7. i 8. te o prihvaćanju mogućnosti da se primjena gnojiva kao i plan gnojidbe te račun gnojidbe iz članka 7. podvrgnu kontroli.
   Članak 6.
   Izdavanje odobrenja
   Odobrenja za primjenu određene količine stajskoga gnojiva pašnih životinja, uključujući gnojivo koje izlučuju same životinje, koje sadržava najviše 230 kg dušika po hektaru godišnje za južna i središnja pjeskovita tla i laporasta tla ili najviše 250 kg dušika po hektaru godišnje za druga tla izdaju se u skladu s uvjetima utvrđenima u člancima 7. i 8.
   Članak 7.
   Uvjeti za primjenu stajskoga gnojiva i ostalih gnojiva
   1.   Količina stajskoga gnojiva pašnih životinja upotrijebljena u godini dana na tlu poljoprivrednih gospodarstava s travnjacima, uključujući gnojivo koje životinje ostavljaju za sobom, ne smije premašivati količinu gnojiva koja sadržava 230 kg dušika po hektaru godišnje na južnim i središnjim pjeskovitim tlima i laporastim tlima te 250 kg dušika po hektaru godišnje na drugim tlima, u skladu s uvjetima iz stavaka od 2. do 8. Ukupni unosi dušika i fosfata moraju biti u skladu s potrebama usjeva za hranjivim tvarima i količinom dobivenom iz tla. Ne smiju premašiti standarde najveće dopuštene primjene utvrđene u šestom nizozemskom programu djelovanja.
   2.   Fosfat iz umjetnih gnojiva ne primjenjuje se.
   3.   Za svako poljoprivredno gospodarstvo s travnjacima treba pripremiti i voditi plan gnojidbe. U planu gnojidbe opisuju se plodored na poljoprivrednom zemljištu i planirana primjena stajskoga gnojiva te ostalih dušičnih i fosfatnih gnojiva. Plan gnojidbe za prvu kalendarsku godinu mora biti dostupan na poljoprivrednom gospodarstvu s travnjacima najkasnije do 30. lipnja. Plan gnojidbe za naredne kalendarske godine mora biti dostupan na poljoprivrednom gospodarstvu s travnjacima najkasnije do 28. veljače.
   4.   Plan gnojidbe uključuje sljedeće elemente:
   
               (a)
            
            
               broj grla stoke na poljoprivrednom gospodarstvu s travnjacima, opis sustava nastambi i skladištenja gnojiva, uključujući kapacitet raspoloživog spremnika za gnojivo;
            
         
               (b)
            
            
               izračun dušika (umanjen za gubitke tijekom smještaja i skladištenja) i fosfora iz gnojiva proizvedenog na poljoprivrednom gospodarstvu s travnjacima;
            
         
               (c)
            
            
               plan plodoreda u kojem se navodi površina pojedinih polja s travom i drugim usjevima, uključujući skicu na kojoj je prikazana lokacija pojedinih polja;
            
         
               (d)
            
            
               predviđene potrebe usjeva za dušikom i fosforom;
            
         
               (e)
            
            
               količinu i vrstu gnojiva isporučenu ugovarateljima koje se stoga ne primjenjuje na poljoprivrednom gospodarstvu s travnjacima;
            
         
               (f)
            
            
               količinu uvezenoga gnojiva koje se primjenjuje na poljoprivrednom gospodarstvu s travnjacima;
            
         
               (g)
            
            
               izračun doprinosa iz mineralizacije organskih tvari, usjeva mahunarki i atmosferskog taloženja te količine dušika prisutne u tlu u trenutku kada ga usjev počinje koristiti u znatnijoj mjeri;
            
         
               (h)
            
            
               izračun primjene dušika i fosfora iz gnojiva za svako polje (parcele poljoprivrednoga gospodarstva s travnjacima koje su homogene u pogledu vrste usjeva i tla);
            
         
               (i)
            
            
               izračun primjene dušika iz umjetnih i drugih gnojiva za svako polje;
            
         
               (j)
            
            
               izračune za ocjenu usklađenosti sa standardima najveće dopuštene primjene za dušik i fosfor utvrđene u šestom nizozemskom programu djelovanja.
            
         Plan gnojidbe revidira se u roku od najviše sedam dana nakon svake promjene u poljoprivrednoj praksi na poljoprivrednom gospodarstvu s travnjacima.
   5.   Za svako poljoprivredno gospodarstvo s travnjacima u svakoj kalendarskoj godini treba pripremiti i voditi račun gnojidbe. On se podnosi nadležnom tijelu do 31. ožujka naredne kalendarske godine.
   6.   Račun gnojidbe uključuje sljedeće elemente:
   
               (a)
            
            
               površinu polja pod pojedinim usjevima;
            
         
               (b)
            
            
               broj grla i vrstu stoke;
            
         
               (c)
            
            
               proizvodnju gnojiva po životinji;
            
         
               (d)
            
            
               količinu gnojiva koju je poljoprivredno gospodarstvo s travnjacima uvezlo;
            
         
               (e)
            
            
               količinu gnojiva isporučenu ugovarateljima koje se stoga ne primjenjuje na poljoprivrednom gospodarstvu s travnjacima te naziv tih ugovaratelja.
            
         7.   Periodična analiza dušika i fosfora u tlu provodi se barem svake četiri godine za svako homogeno područje poljoprivrednoga gospodarstva, s obzirom na plodored i svojstva tla. Provodi se najmanje jedna analiza na pet hektara zemljišta.
   Ako se travnjak preorava radi obnove travnjaka, zakonski standard primjene dušika naveden u šestom nizozemskom programu djelovanja smanjuje se za 50 kg N/ha na pjeskovitim i laporastim tlima nakon 31. svibnja svake kalendarske godine. Ako se travnjak preorava radi uzgoja kukuruza na pjeskovitom ili laporastom tlu, zakonski standard primjene dušika naveden u šestom nizozemskom programu djelovanja smanjuje se za 65 kg N/ha.
   8.   Gnojivo se ne primjenjuje ujesen prije sjetve trave.
   Članak 8.
   Uvjeti za gospodarenje zemljištem
   1.   Na pjeskovitom i laporastom tlu, trava ili drugi usjevi kojima se osigurava pokrivenost tla zimi uzgajaju se nakon kukuruza.
   2.   Postrni usjevi ne preoravaju se prije 1. veljače.
   3.   Trava na pjeskovitim i laporastim tlima preorava se samo u proljeće, uz iznimku preoravanja travnjaka radi obnove travnjaka, što se može učiniti najkasnije do 31. kolovoza.
   4.   Preoranu travu na svim vrstama tla mora odmah zamijeniti poljoprivredna kultura s visokim stupnjem potrošnje dušika, a gnojidba se temelji na analizi tla s obzirom na mineralni dušik i druge parametre kojima se pružaju referentne vrijednosti za procjenu ispuštanja dušika iz mineralizacije organskih tvari u tlu.
   5.   Ako plodored uključuje mahunarke ili druge biljke koje vezuju atmosferski dušik, primjena gnojiva smanjuje se na odgovarajući način.
   6.   Odstupajući od stavka 3., preoravanje trave dopušteno je ujesen za sadnju cvjetnih lukovica.
   Članak 9.
   Praćenje
   1.   Nadležna tijela osiguravaju izradu karata na kojima je prikazano sljedeće:
   
               (a)
            
            
               postotak poljoprivrednih gospodarstava s travnjacima u svakoj općini za koja su izdana odobrenja;
            
         
               (b)
            
            
               postotak grla stoke u svakoj općini za koja su izdana odobrenja;
            
         
               (c)
            
            
               postotak poljoprivredne površine u svakoj općini za koju su izdana odobrenja;
            
         Te se karte ažuriraju svake godine.
   2.   Nadležna tijela uspostavljaju i održavaju mrežu za praćenje za uzorkovanje vode iz tla, potoka, podzemnih voda blizu površine te drenažnih voda na mjestima praćenja na poljoprivrednim gospodarstvima s travnjacima obuhvaćenima odobrenjem. Ta mreža za praćenje dostavlja podatke o koncentraciji nitrata i fosfora u vodi koja napušta područje korijena te ulazi u sustav podzemnih i površinskih voda.
   3.   Mreža za praćenje obuhvaća najmanje 300 poljoprivrednih gospodarstava obuhvaćenih odobrenjima te je reprezentativna za svaku vrstu tla (glinasta tla, tresetasta tla, pjeskovita tla i pjeskovito-laporasta tla), svaku praksu gnojidbe i svaki plodored. Sastav mreže za praćenje ne smije se mijenjati tijekom razdoblja primjene ove Odluke.
   4.   Nadležna tijela provode istraživanje i stalnu analizu hranjivih tvari iz kojih se dobivaju podaci o lokalnoj upotrebi zemljišta, plodoredima i poljoprivrednim praksama za poljoprivredna gospodarstva s travnjacima obuhvaćena odobrenjima. Ti se podaci mogu koristiti za izračune, na temelju modela, opsega gubitka nitrata i fosfora s polja na kojima se primjenjuje do 230 kg, odnosno do 250 kg dušika iz stajskoga gnojiva pašnih životinja godišnje po hektaru.
   5.   Nadležna tijela provode pojačano praćenje voda na poljoprivrednim slivnim područjima na pjeskovitim tlima.
   Članak 10.
   Kontrole i inspekcije
   1.   Nadležna tijela provode administrativne kontrole s obzirom na sve zahtjeve za odobrenje za ocjenu usklađenosti s uvjetima utvrđenima u člancima 7. i 8. Ako se ustanovi da ti uvjeti nisu ispunjeni, zahtjev se odbija, a podnositelj zahtjeva obavješćuje se o razlozima odbijanja.
   Nadležna tijela provode administrativne kontrole za barem 5 % poljoprivrednih gospodarstava s travnjacima obuhvaćenih odobrenjima s obzirom na upotrebu zemljišta, broj grla stoke i proizvodnju gnojiva.
   2.   Nadležna tijela uspostavljaju program za inspekcije na terenu poljoprivrednih gospodarstava s travnjacima obuhvaćenih odobrenjima na temelju rizika te s primjerenom učestalošću, uzimajući u obzir rezultate kontrola prethodnih godina i rezultate općih nasumičnih kontrola zakonodavstva kojim se provodi Direktiva 91/676/EEZ i sve druge informacije koje bi mogle ukazivati na neusklađenost s uvjetima utvrđenima u člancima 7. i 8.
   Inspekcije na terenu provode se na barem 5 % poljoprivrednih gospodarstava s travnjacima obuhvaćenih odobrenjima kako bi se ocijenila usklađenost s uvjetima utvrđenima u člancima 7. i 8. Te se inspekcije dopunjuju inspekcijama i kontrolama iz članka 4. stavka 2. točke (c).
   3.   Ako se u bilo kojoj godini utvrdi da poljoprivredno gospodarstvo s travnjacima obuhvaćeno odobrenjem nije ispunilo uvjete utvrđene u člancima 7. i 8., nositelj odobrenja se kažnjava u skladu s nacionalnim pravilima te nema pravo na odobrenje naredne godine.
   4.   Nadležnim se tijelima dodjeljuju potrebne ovlasti i sredstva za provjeru ispunjavanja uvjeta za odobrenje koje se dodjeljuje u skladu s ovom Odlukom.
   Članak 11.
   Izvješćivanje
   1.   Nadležna tijela svake godine najkasnije do 30. lipnja Komisiji podnose izvješće koje sadržava sljedeće informacije:
   
               (a)
            
            
               podatke povezane s gnojidbom na svim poljoprivrednim gospodarstvima s travnjacima koja su obuhvaćena odobrenjima, uključujući informacije o prinosima i o vrstama tla;
            
         
               (b)
            
            
               kretanja brojeva grla stoke za svaku kategoriju stoke u Nizozemskoj i na poljoprivrednim gospodarstvima s travnjacima obuhvaćenima odobrenjem;
            
         
               (c)
            
            
               kretanja nacionalne proizvodnje stajskoga gnojiva s obzirom na količinu dušika i fosfata u gnojivu;
            
         
               (d)
            
            
               sažetak rezultata kontrola povezanih s koeficijentima izlučivanja za svinjski gnoj i gnoj peradi na nacionalnoj razini;
            
         
               (e)
            
            
               karte iz članka 9. stavka 1.;
            
         
               (f)
            
            
               rezultate praćenja voda, uključujući informacije o kretanjima kvalitete vode za podzemne i površinske vode, kao i utjecaj odstupanja odobrenog u ovoj Odluci na kvalitetu vode;
            
         
               (g)
            
            
               informacije o koncentraciji nitrata i fosfora iz članka 9. stavka 2.;
            
         
               (h)
            
            
               rezultate pojačanog praćenja voda iz članka 9. stavka 5.;
            
         
               (i)
            
            
               rezultate istraživanja o lokalnoj upotrebi zemljišta, plodoredima i poljoprivrednim praksama iz članka 9. stavka 4.;
            
         
               (j)
            
            
               rezultate izračuna temeljenih na modelu iz članka 9. stavka 4.;
            
         
               (k)
            
            
               ocjenu provedbe uvjeta za odobrenja utvrđenih u člancima 7. i 8. na temelju kontrola izvršenih na razini poljoprivrednoga gospodarstva i informacije o poljoprivrednim gospodarstvima koja nisu usklađena na temelju rezultata administrativnih kontrola i inspekcija iz članka 10.;
            
         
               (l)
            
            
               rezultate pojačane provedbene strategije iz članka 4., posebno u pogledu smanjenja slučajeva neusklađenosti.
            
         2.   Prostorni podaci sadržani u izvješću ispunjavaju, ako je primjenjivo, odredbe Direktive 2007/2/EZ. Prilikom prikupljanja potrebnih podataka Nizozemska se, prema potrebi, koristi informacijama dobivenima u okviru integriranog administrativnog i kontrolnog sustava uspostavljenog u skladu s člankom 67. stavkom 1. Uredbe (EU) br. 1306/2013.
   Članak 12.
   Razdoblje primjene
   Ova se Odluka primjenjuje do 31. prosinca 2019.
   Članak 13.
   Primatelj
   Ova je Odluka upućena Kraljevini Nizozemskoj.
   
      Sastavljeno u Bruxellesu 31. svibnja 2018.
      
         
            Za Komisiju
         
         Karmenu VELLA
         
            Član Komisije
         
      
   
   
      (1)  SL L 375, 31.12.1991., str. 1.
   
   
      (2)  Odluka Komisije 2005/880/EZ od 8. prosinca 2005. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 324, 10.12.2005., str. 89.).
   
      (3)  Odluka Komisije 2010/65/EU od 5. veljače 2010. o izmjeni Odluke 2005/880/EZ o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 35, 6.2.2010., str. 18.).
   
      (4)  Provedbena odluka Komisije 2014/291/EU od 16. svibnja 2014. o odobravanju odstupanja koje je zatražila Nizozemska u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (SL L 148, 20.5.2014., str. 88.).
   
      (5)  Nizozemski zakon o gnojivima (Meststoffenwet), članci 19. i 20.
   
      (6)  Nizozemski zakon o gnojivima (Meststoffenwet), članci od 33.a do 33.d.
   
      (7)  Nizozemski zakon o gnojivima (Meststoffenwet), članak 21.b.
   
      (8)  Eurostat, lipanj 2017.
   
      (9)  Eurostat, lipanj 2017.
   
      (10)  Direktiva 2008/99/EZ Europskog parlamenta i Vijeća od 19. studenoga 2008. o zaštiti okoliša putem kaznenog prava (SL L 328, 6.12.2008., str. 28.).
   
      (11)  Direktiva 2000/60/EZ Europskog parlamenta i Vijeća od 23. listopada 2000. o uspostavi okvira za djelovanje Zajednice u području vodne politike (SL L 327, 22.12.2000., str. 1.).
   
      (12)  Direktiva 2007/2/EZ Europskog parlamenta i Vijeća od 14. ožujka 2007. o uspostavljanju infrastrukture za prostorne informacije u Europskoj zajednici (INSPIRE) (SL L 108, 25.4.2007., str. 1.).
   
      (13)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 485/2008 (SL L 347, 20.12.2013., str. 549.).